amanoisuno/poetBack huggingface dataset:
和宋永兄圍棋青字韻因成五絕  其一 黄公度 
翻劫解圍心有兵，謀生政要眼雙青。已收鵞陣烏巢幕，未放鷹揚鷗滿汀。
和宋永兄圍棋青字韻因成五絕  其二 黄公度 
塊然木石本無情，底事紛紛如許爭。天遣人間作仇敵，只緣黑白太分明。
和宋永兄圍棋青字韻因成五絕  其三 黄公度 
一勝一負乃常事，七縱七擒真妙機。九械難窺墨翟守，六奇終破白登圍。
和宋永兄圍棋青字韻因成五絕  其四 黄公度 
哲匠觀旁嘿若喑，銜枚勇士用功深。管中窺豹誰家子，技癢時時不自禁。
和宋永兄圍棋青字韻因成五絕  其五 黄公度 
千里歸來兩鬢絲，清風永日對枯棋。紅塵萬事不到眼，此樂勿容兒輩知。
送陳景明尚書赴召四首  其一 黄公度 
物望唐姚宋，才名漢董晁。力陳治安策，親際聖明朝。讜議裨宸極，高文燦斗杓。鵬程九萬里，一舉接扶摇。
送陳景明尚書赴召四首  其二 黄公度 
鼎軸今虛席，憂勤軫我皇。蒼生思起謝，丹詔急徵黄。風欲回三代，恩難私一方。願公攄遠業，吾道倍輝光。
送陳景明尚書赴召四首  其三 黄公度 
鴈塔相先後，麟臺數往還。至今清夜夢，時共早朝班。歲月棲遲裏，雲泥指顧間。天涯瞻馬首，喜氣動衰顔。
送陳景明尚書赴召四首  其四 黄公度 
薄宦跕鳶城，歸來夢乍驚。壯圖空老大，朴學誤平生。有客嘲楊子，無人薦禰衡。鹽車逢伯樂，作意一長鳴。
次韻林梅卿尚書新塘之什 黄公度 
翬翼東西勢欲翔，高懷卜築白雲鄉。蝦鬚半捲山排闥，屬玉雙飛水拍塘。天上功名身未老，年來邱壑意何長。萬間廣厦須公辦，政恐徵書下建章。
乙亥歲除漁梁村 黄公度 
年來似覺道途熟，老去空更歲月頻。爆竹一聲鄉夢破，殘燈永夜客愁新。雲容山意商量雪，柳眼桃腮領畧春。想得在家小兒女，地爐相對說行人。
仙霞道中 黄公度 
村村翁嫗賀年華，不道行人亦念家。可是浮名能挽我，杖藜元日度僊霞。
次師白弟元日韻 黄公度 
且看時事愜心期，莫爲流年作許悲。足慰羈愁緣鴈序，恐無奇策對龍墀。梅粧已覺香全減，柳線相將綠四垂。臘雪漸消春又到，人間底事不潛移。
次李元泰見贈韻 黄公度 
未遣枯桐逐竈煤，君今收拾到微才。東山謝傅爲時起，前度劉郎何處來。自喜餘年瞻日表，恐無奇策上雲臺。尊前不用悲流落，懷抱相逢且好開。
別陳景明二首  其一 黄公度 
董晁大策無今古，曾據龍頭拜未央。天府带頒腰覺重，露門茗賜齒餘香。麻詞一掃千言就，玉節三持萬里强。自是中朝人第一，更將威信憺要荒。
別陳景明二首  其二 黄公度 
冕旒目送出延英，鼓吹江喧引去程。三夏日遲心自急，百年恩重命還輕。賈胡久矣傳詩句，蠻長依然識姓名。丹鼎刀圭應有在，願隨雞犬上蓬瀛。
輓樂全宋丈二首  其一 黄公度 
吾道初彫喪，斯文竟老成。一經貽子訓，萬石擅家聲。棠棣春陰重，芝蘭晚節榮。餘芳知未泯，奕世有簪纓。
輓樂全宋丈二首  其二 黄公度 
嘆息高人逝，儀形繪事傳。耆年餘八十，遺行滿三千。朱紱沾新命，蒼松鬰故阡。春風笳吹咽，桃李亦凄然。
輓朱師禹母二首  其一 黄公度 
安室全貞操，刑家藹令儀。乘龍推快壻，幹蠱有馨兒。未遂林烏報，俄纏風樹悲。汗青他日傳，不愧柏舟詩。
輓朱師禹母二首  其二 黄公度 
孝養空懷橘，嚴規想斷機。影留生日面，棺掩嫁時衣。萱室言猶在，蘭陔事已非。九原行楚挽，桃李慘春暉。
輓方有成教授 黄公度 
生平勁節朱絲直，老去清規玉斗寒。卜築空存新第宅，典刑不見舊衣冠。百年世事隨風燭，二紀才名獨冷官。謝砌餘芳知未泯，森森兒姪長芝蘭。
輓林惠州深父二首  其一 黄公度 
吾道初彫喪，名公竟典刑。牧民沾漢璽，詔子有韋經。阻奉金鑾對，虛埋石槨銘。登門人已往，遺範儼丹青。
輓林惠州深父二首  其二 黄公度 
昭代輕辭祿，高堂久擊鮮。慶餘黄雀報，夢契白雞年。酹酒生芻外，歸魂宿草邊。傷生耆舊盡，執紼涕潸然。
輓張直講聖行二首  其一 黄公度 
末學知歸㝢，先生有典刑。家貧甘半菽，身後只羣經。尊俎言猶在，瓊瑰夢已靈。林宗負全節，無愧冢中銘。
輓張直講聖行二首  其二 黄公度 
故老復誰在，此邦嗟至今。文章千古事，忠孝一生心。客散門庭寂，塵留几杖深。莆人頌遺愛，南望淚橫襟。
輓蔡公南別駕二首  其一 黄公度 
膴政漸遐俗，清風律懦夫。人憐埋玉樹，誰復奠生芻。賦壽無三甲，傳家有二雛。經綸才不展，身世一長吁。
輓蔡公南別駕二首  其二 黄公度 
往歲從新幕，逢君入瘴鄉。但知期白首，誰意熟黄粱。星屏塵埃合，銘旌道路長。幾經遺愛地，清淚濕甘棠。
輓歐陽夫人許氏二首  其一 黄公度 
斷機貽子訓，截髮具賓盤。異數行開邑，他鄉忽蓋棺。薤歌春日晚，萱樹北堂寒。蕭瑟青門道，萊衣淚不乾。
輓歐陽夫人許氏二首  其二 黄公度 
曹範梅峯下，安輿晉水傍。百年虧上壽，五鼎富前喪。鸞鑑塵初合，龍龕木已蒼。平生足陰德，親受伯仁觴。
輓方仲及簽判二首  其一 黄公度 
才華早歲妙中州，惠愛長存瘴嶺頭。陳迹他年循吏傳，遺文何日茂陵求。平生業履一經在，投老功名萬事休。惟有巋然峴山石，往來涕淚不勝流。
輓方仲及簽判二首  其二 黄公度 
年來羣盜滿南區，百指間關返舊廬。杖屨不辭還往數，尊罍猶想笑譚餘。音容忽忽成千古，身世悠悠竟六如。脩短窮通一無恨，可憐經濟盡丘墟。
輓蔡子應郎中二首  其一 黄公度 
德齒周元老，風流漢二疏。千鍾兒輩事，三徑野人居。獨行他年傳，生涯幾卷書。東山終不起，天意竟何如。
輓蔡子應郎中二首  其二 黄公度 
襲慶名臣胄，棲身世隠堂。憂時多鯁論，疾惡見剛腸。髣髴商楹奠，凄凉漢署香。老成無復見，雨泣路人傷。
輓顧德將別駕 黄公度 
襟懷淵海浩難量，仕路恩威見弛張。劇邑蒲鞭閑累月，潢池血劍肅如霜。朱門絕迹心常泰，銀艾橫腰鬢未蒼。學不康時年半百，可憐天道竟茫茫。
輓吳君與大夫 黄公度 
吳侯大雅姿，妙齡飽經術。場屋早蜚聲，囊錐穎立出。携書走帝閽，一第頷髭摘。夷途騁駿步，霄漢刷健翮。胸中萬餘卷，未試二三策。誰知廊廟具，反任州縣責。官小不自卑，直道酬平昔。愛民如愛子，憂國如憂室。愷悌疲俗蘇，廉介貪夫律。至今遺愛地，籍籍數嘉績。松菊動歸思，塵埃辭吏役。挂冠神武門，高卧揚雄宅。追念平生爲，秋毫一無失。桎梏謝軒冕，膏肓嗜水石。十載州府間，不見龐公迹。萬事同甑破，百年過箭疾。嗚呼老成人，忽忽就窀穸。豐碑存衆口，餘慶有佳息。於公雖無憾，豈不爲時惜。作詩遣哀情，詩成轉悽惻。
輓方宋賢四絕  其一 黄公度 
少年挾策上皇都，晚歲論功向石渠。猶憶微才在天祿，鉛丹曾爲校遺書。
輓方宋賢四絕  其二 黄公度 
千年忠孝歸圖畫，百卷風騷動冕旒。一尉南州成底事，可憐夜壑遽移舟。
輓方宋賢四絕  其三 黄公度 
管輅相無壬甲壽，鄭玄夢告己辰年。收書恨未齊東觀，作記虛傳上九天。
輓方宋賢四絕  其四 黄公度 
平生好尚流俗表，無數交遊氣槩中。未覺門前車轍少，阿戎清賞有渾風。
輓陳夫人卓氏二首  其一 黄公度 
貴不改舊習，老猶遵幼儀。安貧偕隠者，急義勝男兒。餘潤河九里，寧馨桂一枝。秋毫有遺恨，石窌剖封遲。
輓陳夫人卓氏二首  其二 黄公度 
蘋藻潔羞遺訓在，芝蘭奕葉慶源賒。何人誄德須千字，他日塚傍應萬家。秋風摧謝忘憂草，古木悲啼反哺鴉。猶憶升堂初拜跪，依然象服儼笄珈。
輓林聞遠 黄公度 
曾向文闈屈壯圖，羞將華髮傍戎車。平生自致千金産，投老相辜一卷書。有子克家追羯末，何人會葬盡嚴徐。青天白日佳城閉，宰木蕭蕭繐帳虛。
輓趙若愚母 黄公度 
孟母鄰兮陶母賓，祥麟威鳳各才名。早持容德嬪天族，誰信艱勤老我生。雙鶴跰躚來弔客，一牛贔屭得佳城。人間毫髮有遺恨，五桂纔看一桂榮。
輓十一伯奉議四首  其一 黄公度 
弓冶傳家學，才名觀國賓。譚經至白首，投老漫青綸。北去曾乘險，南歸益自珍。要知超悟處，縹帙有離塵。
輓十一伯奉議四首  其二 黄公度 
丘壑性所樂，詩書老自娛。譚惟聽兩部，貧不種千奴。歲月柯間蟻，功名水上鳬。平生五車讀，留得付諸孤。
輓十一伯奉議四首  其三 黄公度 
有子皆麟鳳，承家頼一夔。朝班通籍日，綸誥錫封時。堂上蘭羞罷，人間風樹悲。生榮死不朽，猶恨未期頤。
輓十一伯奉議四首  其四 黄公度 
往者更聲律，公兮獨老成。餘波及猶子，作賦得虛名。瘴海三年別，靈巖一夢驚。歸來訪遺跡，心折涕縱橫。
謁守浄禪師 黄公度 
十方同聚會，箇箇學無爲。此是選佛場，心空及第歸。
岳陽樓 黄公度  岳阳楼
後樂先憂記飽觀，茲樓今始得憑欄。吐吞五水波濤闊，出納三光境界寬。黄帝樂聲喧廣宙，湘君山影浸晴瀾。江山何獨助張說，收拾清暉上筆端。
句  其一 黄公度 
欲治之主不世出，大名之下難久居。
句  其二 黄公度 
依舊家山萬里，重新場屋三年。
游虎丘巖偶題壁韻叶因分字聯句 余子侯 
無正文。
樂山禱雨 黄瑀 
直上雲峰表，雲間謁洞天。自慚無善政，來此乞豐年。
留題授上人曲肱齋 汪澈 
一室安巾鉢，穨然了性空。曲肱忘世夢，行脚本家風。山靜人稀到，窗開意不窮。我來頻假寐，樂亦在其中。
題瑞巖大澤塘 錢端禮 
塵纓久欲濯滄浪，今日來遊大澤塘。水似我心心似水，更無一事可商量。
留題授上人曲肱齋 錢端禮 
架屋巾山最上頭，曲肱打睡百無憂。雲容獻狀留殘雨，海月橫陳有去舟。閑裏琴書緣好客，向來鐘鼓不驚鷗。會將一滴曹溪水，洗盡胸中萬斛愁。
題米元暉瀟湘圖 錢端禮 
畫手自高前輩，雲山已屬吾曹。若會瀟湘物色，便當醉讀離騷。
咏般若臺一首贈源□長□ 錢端禮 
□□雲收出遠林，兩山不隔□□鳴。層臺迥出層霄外，霜□還同霜月平。修竹可人無俗韻，疏梅能事□僧清。寶□遍□虛空界，深夜猶聞梵唄聲。
賀熊克進九朝要略轉一官 李龜朋 
翰苑前資漢碩儒，苦心何翅十年餘。修成當代將來法，讀盡生平未見書。黄帊奏篇登御府，紫綸加秩下宸除。近臣已是聞天語，鸞鵲催歸定不虛。
同謝子肅諸公飲巾山岊上人房 李龜朋 
石磴行崎曲，緣雲入翠微。山寒驚歲晚，渚綠認春歸。絕境爲誰設，清歡如此稀。軒窗生夜氣，簷角有星飛。
玉環山 曾覿 
天寶胡塵暗兩京，禍從妃子笑中生。玉環兩字真堪恨，好與青山別改名。
題楊補之雪梅圖 曾覿 
筆端造化出天巧，寫出江南雪壓枝。誰道春歸無覓處，橫斜全似越溪時。
偈頌十五首  其一 釋寶印 
徧地殘紅春去也，拍天漲綠興悠哉。道人覓甚安心法，達磨當時带不來。
偈頌十五首  其二 釋寶印 
六月初一，燒空赤日。十字街頭，雪深一尺。掃除不暇，回避不及。凍得東村廖胡子，半夜著鞋水上立。
偈頌十五首  其三 釋寶印 
虎頭带角人難措，石火電光須密布。假饒烈士薦應難，懵底如何善回互。
偈頌十五首  其四 釋寶印 
便是猶陪句，如何已涉言。須知言句外，聲色不相干。
偈頌十五首  其五 釋寶印 
前箭射人可，後箭射人深。鍾先生沒後，此道少知音。
偈頌十五首  其六 釋寶印 
來也宮殿隨身，去也笙歌滿路。侍者白頭如新，趙州傾蓋如故。
偈頌十五首  其七 釋寶印 
佛高一丈，魔高一丈。正覺山前，無風起浪。金山箇裏，佛魔俱喪。明星現時，且莫欺誑。無牛乳糜，有德山棒。爲甚如此，真法供養。
偈頌十五首  其八 釋寶印 
雨足歛煙雲，山晴開錦綉。良哉信心人，知有向上竅。携家上崔嵬，法席爲宏開。五百阿羅漢，擲錫與浮杯。赴供如雲集，壽山增岌岌。次男慧性開，念念皆迪吉。徑山不覆藏，言外要承當。風雲重際會，歸去侍清光。
偈頌十五首  其九 釋寶印 
說法不勞三寸舌，參禪惜取兩莖眉。玉欄干畔青青柳，最好人間二月時。
偈頌十五首  其一○ 釋寶印 
何似生，合取口，三世諸佛不知有。日午打三更，面南看北斗。
偈頌十五首  其一一 釋寶印 
律身行業凜冰霜，接物機關走雷電。七千餘指渴思漿，願爲重提正法眼。
偈頌十五首  其一二 釋寶印 
初三十一，中九下七。衆眼難瞞，當機莫惜。
偈頌十五首  其一三 釋寶印 
胡張三，黑李四。不會禪，不識字。驀然相見閙籃頭，話盡平生各歸去。十日雨，五日風，謳歌鼓舞樂無窮。
偈頌十五首  其一四 釋寶印 
浮玉山頭留不住，相携夜過長蘆渡。識得諸方第一機，踏翻船子先歸去。
頌古三首  其一 釋寶印 
千尺絲綸直下垂，錦鱗撥剌上鈎時。斜風細雨歌歸去，醉倒蓬窗百不知。
頌古三首  其二 釋寶印 
水因有月方知靜，天爲無雲始覺高。獨坐孤峯休更問，此時難著一絲毫。
頌古三首  其三 釋寶印 
學佛人人被佛瞞，撥塵見得幾何般。狂風卷地雲吹散，獨立欄干宇宙寬。
偈二首  其一 釋寶印 
日上月下，速如電轂。又是重新，一陽來復。湛不摇處，暖生寒谷。籬落梅華，枝枝粲玉。賀客街頭，亞肩疊足。借婆裙子拜婆年，不識本來真面目。
偈二首  其二 釋寶印 
將心除妄妄難除，即妄明心道轉迂。桶底趯穿無忌諱，等閑一步一芙蕖。
梅林分韻得澤字 釋寶印 
江路歲崢嶸，酸風更蕭瑟。發興訪梅花，主盟得詩伯。孤芳有餘妍，初不带脂澤。香度竹籬短，影摇谿水碧。同時飲中仙，著我林下客。春槽沸滴紅，滿坐喧舉白。澆胸獨茗碗，臭味曾不隔。公今日邊去，陛下正前席。請看枝頭春，中有和羹實。反騷試與題，不礙心鐵石。
頌古十八首  其一 釋寶印 
有無語默謾徒勞，居士何曾動一毫。世祖功成三十六，雲臺爭似釣臺高。
頌古十八首  其二 釋寶印 
手按吹毛豈易爲，兩堂要活死貓兒。趙州上樹安身法，多少傍人眼搭𥉍。
頌古十八首  其三 釋寶印 
一箇形骸兩姓名，入泥入水可憐生。回頭掣斷黄金鏁，肯向毗盧頂上行。
頌古十八首  其四 釋寶印 
豎起拂子封白紙，千里誰知有知己。行人莫與路爲讎，四海五湖王化裏。
頌古十八首  其五 釋寶印 
一橈提起定綱宗，直得乾坤大地空。只爲夾山輕放過，至今四海錯流通。
頌古十八首  其六 釋寶印 
臨濟慣白拈，普化慣掣顛。一場好笑具，後世作三玄。
頌古十八首  其七 釋寶印 
全收全放不通風，點破將來已不中。禮拜起來雖悟去，街頭笑倒李三翁。
頌古十八首  其八 釋寶印 
山之峩峩，水之湯湯。冷眼覷著，無處慚惶。
頌古十八首  其九 釋寶印 
忽然不然，如鋏如鉗。神仙秘訣，父子不傳。
頌古十八首  其一○ 釋寶印 
不疑不徹不失，片片春風狼籍。至今江北江南，游子徒勞外覓。休外覓，明如杲日黑如漆。
頌古十八首  其一一 釋寶印 
臨機一味放憨癡，其毒尤深棒喝時。堪笑人來誇敏手，得便宜是落便宜。
頌古十八首  其一二 釋寶印 
何必不必，金刀玉尺。甜者如檗，苦者如蜜。二十年來，無處雪屈。
頌古十八首  其一三 釋寶印 
李公要勸張公酒，却被張公罰一盃。珠遶團團休錯會，還家拍手笑哈哈。
頌古十八首  其一四 釋寶印 
應口曹源一滴時，誰知依樣畫貓兒。袖中三尺龍泉劒，落盡髑髏人不知。
頌古十八首  其一五 釋寶印 
衲僧悟易要迷難，無限漁翁失釣竿。點鐵成金猶自可，點金成鐵太無端。
頌古十八首  其一六 釋寶印 
正月孟春猶寒，從頭萬種千般。昨夜虛空落地，和風搭在闌干。
頌古十八首  其一七 釋寶印 
胡張三背手張弓，黑李四反身架箭。直饒囓鏃古將軍，對面髑髏穿一穿。
頌古十八首  其一八 釋寶印 
生鐵鑄就崑崙兒，眼耳鼻舌如泥塊。西天此土謾紛紜，鐵眼銅睛看不破。
寓宿洞霄 釋寶印 
窈窕門前九鎖山，琮琤石角千層水。白雲影裏閲羣仙，風斷木犀香未已。我從青城大面來，羽衣駕鶴欣相陪。五峯去此在咫尺，肯惜杖屨時徘徊。
句 釋寶印 
滿屋掛碑光耿耿。
和洪容齋鎖院作 葉黯 
文章萬言抵杯水，世上虛名徒爾耳。我常自笑一生癡，那更將癡笑羣子。大屋沈沈餘百年，到今所閲知幾士。看渠得失自偶然，其間悲喜從何起。君聞我言亦大笑，爲說萬事總如此。□□□□□□□，□□□□□□□。急須了却公家事，門外不知春有幾。□□□□□□□，□□□□□□□。□□□□□□□，飛雨時聞打窗紙。他年萬一復相從，未必從容今日似。
送容齋自福倅滿歸  其一 葉黯 
一門伯仲知誰似，四海文章正數君。何事與予如舊識，由來于世兩相聞。閑官各喜光陰賸，勝地空多物色分。忽復翩然從此去，便應變化上青雲。
送容齋自福倅滿歸  其二 葉黯 
此地相從驚歲晚，登臨況是客歸時。却將襟抱向誰可，正爾艱難唯子知。情到中年工作惡，別于生世易爲悲。梅花盡醉清江上，黯澹西風凍雨垂。
霧 李靚 
樹在溪無影，禽來鶻未知。愛花留潤與，避日卷陰移。
春寒 胡仔 
小院春寒閉寂寥，杏花枝上雨瀟瀟。午窗歸夢無人喚，銀葉龍涎香漸銷。
詠黄白菊花 胡仔 
何處金錢與玉錢，化爲蝴蝶夜翩翩。青絲網住芳叢上，開作秋花取意妍。
對月用促句換韻格 胡仔 
青玻璃色瑩長空，爛銀盤挂屋山東，晚凉徐度一襟風。天分風月相管領，對之技癢誰能忍，吟哦自恨詩才窘。掃寬露坐發興新，浮蛆琰琰拋青春，不妨舉盞成三人。
和人詠蠟梅絕句因紀其事 胡仔 
新詩湔拂自蘇黄，想見當年喜色香。草木無情遇真賞，豈知千載有餘芳。
題苕溪漁隠圖  其一 胡仔 
溪邊短短長長柳，波上來來去去船。鷗鳥近人渾不畏，一雙飛下鏡中天。
題苕溪漁隠圖  其二 胡仔 
秋雲漠漠烟蒼蒼，蘆花初白蓮葉黄。釣船盡日來往處，南村北村秔稻香。
題苕溪漁隠圖  其三 胡仔 
卷起綸竿撇櫂歸，短篷斜掩宿漁磯。日高春睡無人喚，撩亂楊花繞夢飛。
詠苕溪水閣 胡仔 
三間小閣賈耘老，一首佳詞沈會宗。無限當時好風月，如今總屬績溪翁。
和人七夕詩 胡仔 
乞巧筵開玉露秋，一鈎凉月掛西樓。人間百巧方無奈，寄語天孫好罷休。
足子蒼和人詩 胡仔 
執戟老人雙鬢斑，陸沉三世不遷官。窮如老鼠穿牛角，拙似鮎魚上竹竿。豈有葡萄博名郡，空餘苜蓿上朝盤。榮華氣象無絲許，正坐平生骨相寒。
歌風臺 胡仔 
碑存溪石高嵯峨，漢字漫滅新鎸訛，臺非舊築行人過。赤帝當年布衣起，老嫗悲啼白龍死，芒碭生雲凝夜紫。一朝花發咸陽春，老劍磨血消京塵，歸來故里天上人。千古斜陽愁色裏，草沒荒城狐掉尾，不信英雄化爲鬼。
句  其一 胡仔 
壯圖鵬翼九萬里，末路羊腸百八盤。
句  其二 胡仔 
話盡春愁雙紫燕，喚回午夢一黄鸝。
句  其三 胡仔 
潤資宿麥兩歧秀，寒勒新花幾信風。
句  其四 胡仔 
鸚鵡杯且酌清濁，麒麟閣懶畫丹青。
句  其五 胡仔 
爲官兩部喧朝夢，在野千機促婦功。
句  其六 胡仔 
釣艇江湖千里夢，客氈風雪十年寒。
句  其七 胡仔 
霞抹晚空魚尾赤，水生春渚鴨頭青。
句  其八 胡仔 
愁隨竹葉消春盞，喜入燈花綴夜缸。
句  其九 胡仔 
飛花紅千點，芳草綠萬里。
句  其一○ 胡仔 
白髮惟公道，春風不世情。
句  其一一 胡仔 
飛絮落花春向晚，疾風甚雨暮生寒。
句  其一 李縝 
疑與月相吞。
句  其二 李縝 
借發明年最早花。
句  其三 李縝 
客愁春恨兩茫茫。
句  其四 李縝 
南園北園花滿風。
句  其五 李縝 
豈待世間桃李風。
句  其六 李縝 
莫嫌春淺花房小。
句  其七 李縝 
酥滴寒英露滴香。
句  其八 李縝 
蘭替天香蜜替黄。
句  其九 李縝  西湖
疑是西湖處士魂。
句  其一○ 李縝 
又遣相思夢到家。
句  其一一 李縝 
直似山陰雪下時。
句  其一二 李縝 
可憐幾許懷春意。
句  其一三 李縝 
眼明初識道家裝。
句  其一四 李縝 
仙衣襞積素中單。
句  其一五 李縝 
鶗鴂一聲春事空。
句  其一六 李縝 
幾回夢作花間蝶。
句  其一七 李縝 
似嫌時世妝梳淺。
句  其一八 李縝 
女鬟誇巧幻寒芳。
句  其一九 李縝 
惆悵晚來風定後。
句  其二○ 李縝 
從教革带減詩鐶。
句  其二一 李縝 
幾回醉嚼春風骨。
句  其二二 李縝 
天與風流春與嬌。
句  其二三 李縝 
暗香都自著人來。
句  其二四 李縝 
童初宮裏雨斑斑。
句  其二五 李縝 
淺笑微顰盡斷腸。
句  其二六 李縝 
行人將底酬春色。
句  其二七 李縝 
蜂撩蝶嬲不相饒。
句  其二八 李縝 
芒鞵遠覓香來處。
句  其二九 李縝 
駝裘幾折犯寒花。
句  其三○ 李縝 
何人月下此幽尋。
句  其三一 李縝 
江頭千樹玉模糊。
句  其三二 李縝 
可憐風味故依然。
和王丞絕勝亭 員興宗 
時序一轉轂，乾坤雙旅亭。此日即昨日，春過秋崢嶸。如何萬象間，寓我七尺形。忽憶縣以西，遠覽目屢經。前峰一鼇伏，遥巘千螺青。是窮天外勝，誰託世上名。翩翩佳公子，語秀含餘清。來此集賓客，溪山兩鍾情。亭如栖烟樹，客乃委浪萍。共此一時勝，遐哉萬古城。長歌白雲遏，落日金盃傾。我至將無時，庶以娛瞻聽。三嵎此其一，松柏爭敷榮。地靈瑩骨秀，不受紅塵攖。今朝動清興，有人踏皇扃。勝絕定何如，同起爲蒼生。
遊城西李氏園李仁甫謝伯堅同會席中得當字 員興宗 
吾生會如寄，俯仰歲月荒。安得無盡境，寓樂窮時觴。朅來古城隅，露坐蔭石牀。皎皎月在野，山光映低昂。諸公飲文字，歌黛何由將。環客者誰歟，青青在吾傍。此君有令質，簡潔韻自長。一掃塵土想，化作冰雪腸。歲寒知幾何，衆木誰能霜。獨此抱身正，有耻踰平當。高度竟凜凜，不以外物攘。此會定清真，此懷爲君忘。
春遊分韻得雨字 員興宗 
疎疎來往舟，續續後前雨。湖光不自持，春色遽如許。日車忍停輪，塔鈴幸無語。沖懷宇宙寬，空濛我當取。
諸公飲海棠下因賦韋陶體二首  其一 員興宗 
相與飲花下，飲極人自歌。有酒不共盡，奈此春光何。翻愁白日短，勿厭紅樹多。樹多尚云可，紅落無停柯。萬象懸悲端，歸卧山之阿。
諸公飲海棠下因賦韋陶體二首  其二 員興宗 
雨露下澤澤，衆卉含新滋。彼美海外棠，嫣然自繁枝。枝繁不忍折，與春作容姿。春容無定好，紛落青門道。故山菖蒲花，九節石上老。
遺任子淵省元六首  其一 員興宗 
山花亂紛葩，崇蘭度輕馥。謂言抱正身，何以堪衆目。離披委叢萃，萬物困幽獨。美人尋當來，紉之佩空谷。
遺任子淵省元六首  其二 員興宗 
平生數任李，異質苦同調。饑作一飽營，詞欲四裔照。蟲魚慎勿箋，皇墳可敷奧。我亦玩世者，畸言期久要。斯人竟天遊，出語仍奇妙。
遺任子淵省元六首  其三 員興宗 
何勞話前三，俱共入不二。耕耕我村田，自免荆棘累。因茲等用舍，已作舟不繫。枯風掩我情，零露泫我淚。
遺任子淵省元六首  其四 員興宗 
妙想語不周，中夜興抱膝。憶昨親蛟蜃，風浪身惻惻。天意增吳濤，滄江渺何極。君舟且勿理，南首快所歷。何如西樓觀，蕉花紅正滴。
遺任子淵省元六首  其五 員興宗 
我有二三子，文字粲彪炳。一說爲波臣，或傳近華省。豈徒異榮寂，又墮生滅境。懸知羣物攝，大類任毛穎。不如洗故習，長笑天地永。
遺任子淵省元六首  其六 員興宗 
我興一枯枿，空此歲月度。公幹仍多難，病亦沉綿屢。象犀竟誰攬，漫衝江海霧。誰說官異人，我才止堪簿。
送李省元周輔 員興宗 
舟亦不肯駐，人亦不肯息。君有浩蕩志，我带憔悴色。欣然別我去，吾寧旅終極。念昔始知子，氣度流輩百。元祐明公孫，對面想宿昔。馮翁口吃吃，遇子亦賓客。悼徃懷今茲，俯見江漢窄。一官家萬里，悵恍凍饑逼。
管寧 員興宗 
幼安湖海士，氣杳秋空雲。遠目隘九州，誰識中領軍。真命寒柏獨，逸氣崇蘭熏。超遥首陽山，夫子猶二君。
阮籍 員興宗 
我愛阮嗣宗，天懷達而放。理觴墮沉冥，出語輒清曠。駕言窮所之，途窮涕亦浪。伊人已真契，誰謂失之蕩。夷庚得神超，世以多岐喪。
李巽巖四望樓 員興宗 
青青十二樓，萬瓦浮雲稜。居者誰氏子，酒肉堆丘陵。一一閒峨眉，捨此不爲登。清夢幾時回，何曾舍虛凝。本欲了萬境，竟爲景所繩。我友子真子，士以古誼徵。載書來上都，結朿車不勝。插架備小築，且以觴賓朋。或人指之笑，謂此不能宏。有如短尾航，又如朿翅鷹。團疑戀殻龜，局類遭寒蠅。卑卑形覆缶，短短射依堋。行行頻壁礙，倚倚難軒憑。風立苦打頭，月坐傷橫肱。寒足籠擁掩，炎軀甑炊蒸。俯首忽見地，閉目可數層。何當攬星辰，惟堪掛用繒。君子促改辦，不爾陋可憎。我興聽是說，諸友無乃稱。交從二十年，我能識其膺。彼腹椰子大，千卷貯亦曾。體作黄冠樸，言乃水雲僧。豈其八尺高，而能礙晨興。瞻想西南北，衆萬皆環緪。奈此歸思何，猶然間騫騰。世好巍粉飾，是態惡可懲。元規塵可謝，肝膽醒春冰。但使居者樂，勿使疑者升。諸公斂戲語，俄然迭嗟矜。携酒共過之，窗虛納清澄。員子眼力到，數來數歸鵬。擬乎天上人，天門杳不應。爲君出登賦，歸來伴龕燈。三年京國夢，一柱立不能。我數無何鄉，神尻以爲乘。
平等寺 員興宗 
萬籟久已息，幽鳴竟天和。川靈如有知，野鳥時驚柯。明月照我衣，我起聊自歌。無酒今可觴，如此良夜何。
即事 員興宗 
我本不即世，世網以維之。維之意何傷，俯仰百念衰。清真寓天壤，誠盡復誰欺。情忘物自遣，深虞未忘時。平生寄筆墨，幽解畧自茲。
述古 員興宗 
道渾語不枯，意盡文自止。思成繭抽緒，渙若風行水。恭惟古先民，吾今亦如此。誰歟章句繪，碌碌寄餘子。
自荆入沌至鄂凡十日沌中 員興宗 
長蘆衝短蘆，挽船如挽車。一縷江摇天，縈带千里餘。時焉忽斷岸，依依見幽居。試問居者誰，此地家焉如。居者顧我笑，官何問之愚。一生宅莽蒼，豈覺城市娛。出戶舟爲步，入戶羹爲魚。田牧我有時，牛羊與之俱。但願秔稻豐，俯仰無所須。山河總白日，城市仍丘墟。我興愧其言，勞生嘆囚拘。因笑永民鼠，人大長狙狙。
送校理梁同年子輔守彭門 員興宗 
衆萬欣有託，我興渺無依。軻雄去則久，道論何其衰。味薄成抱惡，時趨化心低。豈謂杳莽中，有子相嬉嬉。君乃柏下苓，我乃松間絲。河關兩值遇，綢繆竟天姿。直我我即敬，曉我我自思。如何萬里舟，忽去不可維。頻變覺情易，人遠中自移。持杯動孤影，秋風又凄其。去日懸幾許，重來傍衰遲。渾渾皓首交，願言固來茲。
送關國錄守簡州 員興宗 
生世事憂喜，擾擾合與分。合即海上鷗，分乃風中雲。分合懸有定，誰能預戚忻。心空等行脚，得酒且策勳。念昔求見子，相看每相羣。夤緣再值遇，天南話鄉枌。朝聲並屋喧，夜飲竟面醺。我遇不易振，但知祖皇墳。君言時作我，神機謝耡耘。如何日蹙唧，蹙唧向我云。自來越上吟，五別西山芹。緬然動中懷，羈心爲之焚。辭殫起後慮，徃勇稽前聞。歸思溢浩浩，江流泛沄沄。君鞭先我著，我其敢後君。蜀遠誰肯顧，萬里乘華勛。國恩自丘山，彼此當勤勤。况復坐紅日，椒桂來奇芬。人生行樂爾，妙寄窮天垠。却寫分外慮，太空鼓蠅蚊。君行不作癡，我將理吾軍。漸營卓錐地，遺書收放紛。故家通社臘，與子同朝曛。斯言不自領，請移北山文。
宜賓別楊同年 員興宗 
江行駭湍濤，文字無暇尋。滿聽舟人歌，胸中垢穢侵。宜賓夷獠鄉，繫纜日欲沉。倉卒拜年契，外堂聞韶音。雞肥爲予烹，酒美亦共斟。語笑不知夕，蟾蜍滿衣襟。首陳兵戰謀，西北敵可擒。次論月蝕詩，獨採仝愈心。未憎輕簿走，竊譽希山林。儒學規矩奇，約繩固所欽。誓將革愚魯，庶異柴與參。會淺別又長，情重愁愈深。願終保壯節，勿作澗松吟。天子思太平，此非久滯淫。
哭待制許先生 員興宗 
平生一靈臺，機智得深屏。出使星移天，歸朝月生嶺。上書肺肝露，不事頰舌逞。事狀嚴歷歷，九原忽蘇醒。
夢邴徵君 員興宗 
我夢窮躋攀，滑滑泥掩胯。我自摩天嶺，而轉風木榭。有客冠甚峩，見之驚已乍。邴姓原其名，風流蔑曹謝。賓我復坐我，豐草殊可藉。英言有深吐，微論亦高駕。與原濶千祀，待我仍管華。斯人竟天遊，神尻不暫卸。願言赴汗漫，同予觀物化。
題山月水月二亭 員興宗 
山月照我形，水月澡我神。對月淚已波，尚想亭之人。高懷寓玄照，清晤逃時紛。老我竟誰憐，歲月空崢嶸。寒光注夜夜，瓊樹舒冥冥。而子於是間，逸抱回天真。我時走浩蕩，乾坤渺虛營。文字掛衆陋，一縱不可循。子起笑謂言，世念違紅塵。忘言亦忘默，第飲千盃醇。藉我月下草，枕我亭邊雲。遊將躡天去，寸步逶迤親。故人今何許，白日仍西傾。悼徃迹已邁，趨交意彌屯。尚爾一徑迷，烟草空亭亭。何當三千秋，歸鶴驚四鄰。
挽二叔通直 員興宗 
知公經術富，少小足奇尚。堂堂蘭茁芽，願言契新賞。蕭條度風霜，汴西鞍馬上。暫行幾羊腸，世路蛛自網。綠衣一秋荷，而能脫塵鞅。聖言得微奧，理明詞亦暢。有文不带酸，餘味甚熊掌。其中殆天全，識解自超曠。事佛當晚年，精神著內朗。禪談水月澄，逸韻天風爽。我昔尚童子，門戟過雙敞。而公見之喜，單辭幸相廣。勵我多苦心，寒庖對珍享。山花草然然，胡爲歲月往。瑞蘭期遠插，庶以慰黄壤。
州以隆名誠盛事也父老歡喜一詞僕亦感且慰因賦詩以志其盛 員興宗 
青峰高隆隆，赤縣垂世世。俯仰或百年，興衰寄一字。有人紀國勳，今日起天意。父老歡不徹，衢歌傳盛事。
詠鷄頭 員興宗 
桃李妍衆目，取次紅綠插。練練湖中姿，佳菓鬚作鐵。名字勝且高，意亦倣鷄舌。黧面君莫侮，滿腹珠璣列。昔者靈沼會，賦就蘇子轍。只今風味遠，是說非密說。
詠蛤蜊 員興宗 
君起西南思，爲予疊前篇。我興樂東南，珍烹口同然。佳哉有蛤氏，商略依舜泉。馬刀形則古，瓦屋蟲能天。入手意便韻，况余謝葷羶。何必逢麴車，爲君口流涎。
詠江鰩 員興宗 
鮮鮮眼中瑶，玉柱出珍抱。吾家天萬里，識君恨不早。携來定雪兒，中膏非外槁。不知何物尤，醉臉茲一掃。平生珠爲鄰，冰盤仗幽討。或言比丹荔，同傳韓非老。
賀雨 員興宗 
歲若大旱作霖雨，禱而雨兮旱不苦。誠之一字與天參，往古聖賢珍此語。歲星在蜀二十年，觸處豐登多黍稌。世不少惜蹂踐之，枉使寶稼棄如土。况復縱恣相憑凌，氣焰熏天遽如許。三綱五常淪且斁，以故傷和逢癉怒。旱魃爲災熾袢暑，撲鹿陽烏乘九數。火雲釜甑蒸肉山，不奈炎官云我所。公方憂民心瘉瘉，掃除熱瘴還清楚。却憶曾侍玉帝旁，授以金科行按部。辦獄更過顔魯公，一路傳呼御史雨。不聞匹婦且銜冤，西蜀向安誰敢侮。和以致祥應止止，喜見太平舊官府。肅時若是號休徵，甘澤霑霈來以敘。石燕漫飛商羊舞，穴處那能問狐鼠。巫覡罷散鼓笛閒，龍德欲歸江海去。爲言西成祀田祖，飽食不驕民樂聚。昔何戚嗟今怡悅，力回造化公爲主。濯濯厥靈玉不焚，伊格皇天歸宰輔。燄燄無若雨反風，燮理陰陽且封魯。禦災捍患世亦希，可但明時繼前古。願言霖雨思賢佐，鎸入堅珉作詩譜。
遊漢嘉明月湖次宇文子重韻 員興宗  西湖
君不見天台賀季真，鑑湖一曲光泠泠。又不見錢塘林處士，西湖千載成高名。千頃菰蒲抹岸白，幾樹寒梅踈影橫。呼吸湖光映湖綠，兩公便謂得此生。吾僚胸次本丘壑，中有林賀之高情。銀盤夜色清鏡動，便欲邀汝成三人。旋喜叵羅金在眼，肯議仙桂來無根。前時六濁皆運出，招此不夜歸重城。未蒙濡沫到惡客，先苦詩句來繽紛。思君對洗同一靜，大勝狂歌歸四明。
紫雲洞 員興宗 
君不見茂州長史文章翁，生平姓字懸天東。英言撼帝帝不從，建隆以來無此忠。今焉棲神寓玄躬，道在翳嘶峰外之高峰。是間真趣排天胸，指顧可了荆岱嵩。邇年秋練春光融，離離渡漢舒溟濛。狀殊宋車非越龍，亦非石壁浮青紅。望之雲遠討其蹤，類風飄煙欺霧濃。直排閶闔貫紫宮。父老語我昭我聾，疑是先生不掩之精雄。自爾支拄瓊崖中，要把英爽飛摩空。有如韓王結襦騰騰化異氣，亦如衛生食昴疊疊欺長虹。誠於斯民有願力，此段奇特將無同。先生英名無有盡，乃雲無心洞無窮。或云礱鑿發天秘，不知的的勝事符阿戎。勸君不必崑閬通，五雲之祥由李宗。君家種義昭玄穹，可隸黄字驅青童。掃灑願勿俗子容，斗酒爲嗔王無功。
瑞芝 員興宗 
君不見翳嘶路轉重行行，玉几有洞含餘清。跨鼇棲魂正爾所，合沓萬古遺忠名。洞口雲騰紫羃羃，洞外草茁未英英。從來精爽自難沒，地不愛寶天敷榮。嘉祥一書世則瑞，而况君家二者并。請原昨日盃酒事，公子沃客金盃傾。有童有童跪再拜，云得異本由天成。主人于于衆客笑，春入四座歡縱橫。夜如何其不忍去，翦燭細看枝瓊瓊。有同魏縣玉三幹，大似漢宮金九莖。巖間義氣埋不得，宛轉再露乾坤情。公子世猷亦有相，他山之石何由生。願言勿隠東郭几，穩出卧護南陽城。天邊瑞蓋兩旌節，我相公子非癯卿。
歌兩淮 員興宗 
君不見北風吹淮風浪黑，鐵馬千羣凝一色。當時廟論孰經濟，將相無言潛動魄。或云南紀當何憂，今代諸葛身姓劉。陸下喚取守淮甸，彼有勝算踰干矛。登時詔語從天墜，汜爲先鋒錡制置。併遣健士付阿權，等是兩淮兵馬地。豈期將潰兵川流，翻手忽忽無十州。前時冠劍錯準擬，此事吐口貽人羞。幸哉天禍不終極，至尊避殿憂思集。樞臣督戰侍臣謀，上則倚公叅贊職。征鞍此日去皇皇，所過騎士多羸傷。不見何人出聲鼓意氣，但見十十五五坐路傍。公趣下馬詢衆語，衆共來前致辭苦。平時節使驅爲奴，逐逐無聊戰無主。而今側身墮兩失，官騎已亡難再得。誠令軍政日月懸，我有微軀人不惜。公聞瑟縮涕潸然，汝曹寄命真可憐。朝今清明萬乘聖，權已殛死家南遷。若等是行能奮死，朝建勳名暮朱紫。官今付我誥如山，節使察使皆在此。軍家聞此逐蹄輪，喜氣酣酣如遇春。當時戰死身昧昧，今日分付當其人。兵官來見同聽命，適有時張王戴盛。分麾列伍擺布畢，髣髴平戎萬全陣。斯須望敵來何多，千里斷岸皆遮邏。天低野曠笳鼓咽，衆寡不敵將奈何。是時仲冬日建丑，羣雄爭先莫肯後。濯纓刑馬震天地，燄燄兵威古無有。旋見飛臺天樣齊，黄蓋團團傍赤旗。指揮渡河在頃刻，我默戰義人安知。公呼時俊騰口說，汝每四方聞膽决。只今戰態作兒女，便恐汝名從此歇。長嘯激俊揮戈迴，萬斧並下聲如雷。十舟先粉百舟敗，連艟接艦成飛埃。嗟敵初來何草草，一夕崩摧如電掃。命踰破竹青離離，血潰江流紅杲杲。明朝北陣更奔波，坐料强敵成蹉跎。隄防更藉盛新力，爲我往護楊林河。運去一朝同覆水，敵再渡江終送死。射人射將數不徹，何况更問舟中指。移時巉天送哭喧，棄舟而遁舟自焚。公命火攻列火傘，船焦檝爛無逃門。敵愁驚心疑鶴唳，十步迴頭九墮淚。又疑官軍尾其衆，清野數州無食地。衆殘北顧心悠悠，金亮更欲抵死留。放言京口少備者，曷若舉兵由潤州。大將顯忠來是日，執杖升階光照席。公先勞苦甚生平，遂借百舟如過鷁。迤邐仲冬日十二，旅食無烟寢無寐。公來督府見相公，便及瓜洲防拓事。督視推公膽有餘，此事豈忍他人徂。昨來兵試威萬萬，別遣諸將無乃迂。公仍稟命侵星過，或傳鐵騎金山破。淮西萬姓舍惟煙，淮東居民淚潛墮。公擺吳艟異水嬉，勢壓海浸傾天維。一見使敵無可奈，再見使敵心骨悲。敵亡傲兀猶不悟，尚呼達官招萬戶。歲云暮矣無北歸，我所思兮决南渡。達官再拜乞徐徐，波浪駕天千丈餘。比前采石三倍惡，主其急我吾其魚。金亮尚嫉忠言醜，快劍垂垂擬其首。只今速渡汝得活，不爾愛身身在否。萬戶相顧歸相言，慓悍難容血面論。北人項領不易保，如此郎主何足存。此夜踈星江淚濕，敵將一一彎弓入。御寨三重侍衛郎，對面公然如不識。帳中方嬖花不如，帳外忽飛金僕姑。投哀賒死身困苦，軟語不類平時粗。骨肉披離頭萬里，魂飛却作他鄉鬼。殺氣漫天烟草迷，不歸州絕風塵起。君不見昔日秦魏之兵扼上流，阿堅阿瞞皆老謀。淝水血腥赤壁潰，兩豪一蹷泯默至死休。况我中都徃頹促，千古喪師無此酷。沉冤萬衆銜已久，合沓天心宜下燭。三十年飛戰馬塵，支吾多用豪傑人。但傳兇勢時未減，不見度外加經綸。須信更生無盡福，高價屬公勳譽逐。不費兩淮千斛水，一洗萬古乾坤辱。近來分陝從天闕，懸解西民愁百結。三軍鼎鼎禮意濃，七兵堂堂恩數絕。行并咸秦脈絡通，更遣諸將圖山東。爲君再賦洗兵馬，下客敢繼唐詩翁。
永嘉水 員興宗 
鄭侯興言水于溫，厥災茫昧數莫源。于時頑秋後中元，淫虹曳曳妖暈噴。夜星不呈墨微垣，鬰律撼怒排天根。擺磨雜嶽濤飛軒，豁驚瞥悚勢蕩渾。凶颶埽寬震虛垠，瀿傾瀆裂軸轉坤。腷膊萬馬來聲喧，衆鼓駭駭闐箎塤。湠漫沏送無回沄，陰旄威纛空飛騫。嬰鮐漂沛趨冥門，带不不屬隳巾褌。啾呶直上聲天冤，元驅鬼紲俱奔奔。肉不擁掩張髀臀，母識子死翁號孫。凌耶厲耶千山髠，而况下數鷄鼠豚。濘淖飛濺疑翻盆，岸津水溽沸鵰猿。目材耳井其能存，我知其端義可援。無乃水伯真少恩，翹翹抉抉兇凌屯。手擘三山巨靈翻，大漚幕島叢旗㠾。天吳不仁閃雙湲，主張龍孽龜魚黿。牙眼怖鰐翼厲鯤，唅呀擺掉齒腭反。禹手不胼息兩跟，四載難乘駐厥轓。漢家循河昔墊昏，側身以蔽太守尊。淛東之東孰於藩，赤子魚頭浸莫言。帝階修修闢重閽，媕娿欺天樹幽怨。沉家十萬忍不論，誰歟廣騷些其魂。幸哉皇明煦朝暾，羅金走帛恩丘園。我咨溫人爲周爰，河魁之應顛崑崙。嗟嗟奚自理不煩，常盤喜鮮口吐吞。剜元剔鬣命蜿蜿，毫髮不備唏空飧。以是眩客詔後昆，帝敕海若澆愁痕。自今起仁略炮燔，縱彼川泳鱗鰭掀。物不暴殄帝所敦，永嘉于于福以蕃。嗚呼愈也惟戒焚，我則解摘哀窮樊，其亦滅愧心可捫。
遊九頂清音亭次宇文子重韻 員興宗 
君不見昔賢聲名渺雲邊，追慕茫茫千百載。東山遺墨不塵埃，南海碑辭尚光彩。是公胸懷冰鏡清，當時玉署厭殘更。惟餘清夢到古寺，因爲亭宇加修名。亭邊古洞可治易，何必竹溪師六逸。清音不斷山不磨，人間衮衮成今昔。徃日中都朋黨興，賢者皆思御李膺。元祐諫紙今最重，此亭返不蒙知音。我聞膠西黄樓賓主列，賦就價喧君弟轍。彼樓雖已陷幽都，名號猶爲人記別。
菜食 員興宗 
員子一寒世無有，愛簇生盤如愛酒。菠薐鐵甲幾戟唇，老莧緋裳公染口。駢頭攢玉春試筍，掐指探金暮翻韮。達官堂饌化溝坑，我誦菜君人解否。
酬新安仁孝主簿 員興宗 
汴水奔流天子都，海涵百谷來羣儒。黑笠白袍紛盈衢，清才落筆各有徒。人人懷矛戈戟殳，文陣未戰磨以須。我方整旅備不虞，坐驚縶微黨援孤。聞君烈烈真丈夫，外視宮室呈廉隅。於時委身願投壺，亦既見止心則愉。聯翩折趐同嗟吁，奈何西歸不得俱。地遠天高成異區，尺書相問藥困痡。繼之詩句非常模，字妙羲獻堪僕奴。幽懷感深長鬰紆，魚目安可酬驪珠。古今窮達猶摴蒱，慎無致意榮且枯。六經且務評精粗，一朝良媒聘閭娵，神房山館魁衆姝。
哭友人故校書王君夷仲 員興宗 
天台插天天一色，先生乃在山之側。擁書萬卷日逍遥，戶外絕無塵土客。自跡詩書分戰場，垂垂六甲皆科郎。治言說盡萬物理，亦有苦語原天荒。保寧之軍憤苛取，大夫回回軍吏苦。公來約束仗忠信，健兒三千膽如鼠。倦遊俯仰栖瀛洲，吏非散仙矧肯留。金門間作林下語，對之使我銷百憂。人皆病心公病膝，歸卧輕舟江月夕。君不見書劍只今誰訪君，靈鷲蕭蕭墓三尺。
贈呂德璋道人 員興宗 
世綱連天天地窄，君乃對人眼青白。口占道論餘五千，身徃仙山尋八百。趙侯精靈足詩態，員子慚愧今詞伯。不須對月人自三，他年共作滄浪客。
別眉山源上人 員興宗 
我生喜際招提客，欲宜漚幻了塵色。偶然揮斥仍六極，無相光中豈南北。上人得我慰寂寞，相與含笑了一默。生死奪機無瞬息，禪談鶻落霜後翼。中間鵠鵠露白黑，我欲角角急不得。終朝爲子寫胸臆，回首江山忘鄉國。相看一夢非空質，山風吹衣馬去櫪。君不見九華雖墮名利場，逢人也解吞荆棘。
贈雲上人 員興宗 
君不見昔日中巖印元發，聲名宇縣何煌煌。層冰瑩骨語秀靜，松風入齒詩清狂。有時健筆賦巖石，天地萬象隨低昂。儒流稽首頌舌相，徃徃謂带花木香。自從別我無消息，江鰐無情江浪黑。至今夾岸楓林青，歲老迷魂招不得。古來英才多薄命，杳杳湘潭絲五色。世間妙質便恐無，使我哀吟纏八極。豈料嘉川餘舊遊，雲來雲來開我愁。時吐芳鮮恣吞嚼，軟語髣髴從湯休。勞生乾坤我已倦，飲半一嘯滄浪舟。三峨聯子憩寂寞，下視華屋皆山丘。
挽喻夫人 員興宗 
太丘落日東郊昏，蘭風桂露啼幽痕。年周九十笑語溫，衝頭雪矣花仍存。仙裾拂拂始倚門，扶挾何必煩諸孫。二鶵前起慰心魂，喻宗老人五院尊。衆口咽矣遍地恩，柔則之餘六四坤。
送崔子淵登第西歸 員興宗 
少日家鄰社，生年說二崔。諸孫接高第，吾子更長才。意逐歸鴻急，身疑社燕回。再逢却持酒，同上望鄉臺。
春日過僧舍 員興宗 
青春了無事，挈客上伽藍。遥指翠微樹，來尋尊者庵。不須談九九，何必論三三。且坐吃茶去，留禪明日叅。
海波 員興宗 
上妙空王殿，靈神不敢窺。乾坤捧兜率，日月遶須彌。八柱真如宰，三山自不奇。海鯨吞巨浪，只要十分詩。
秋興 員興宗 
商君寧暫駐，日轂不停翻。白鳥歸何處，黄花又一番。異鄉曾蝶夢，今日伴鼇山。幽事仍關目，巖雲相對還。
挽喻朝奉 員興宗 
九十老生涯，緋衣落照斜。長安三度客，蜀縣半庭花。飯素匙抄雪，麻頭韈带沙。秋風空色相，飛入梵王家。
挽夔路帥韓徽猷  其一 員興宗 
先聲一鶚天，萬點蜀山懸。天子留英閣，君王問進賢。玉書遺二冊，金馬獨三年。胄子文書活，花間愧管弦。
挽夔路帥韓徽猷  其二 員興宗 
敵舫浪花翻，瞿塘動暗關。君因漢戈甲，守固蜀江山。軫域澧渝接，樓船灧澦閒。如何寧邑事，不屬邇臣刪。
挽夔路帥韓徽猷  其三 員興宗 
若試遷都策，山東自不灰。政刑仍玉雪，議論亦風雷。瑞竹雙光斷，靈襟一夢摧。而今夔子國，廟貌日悠哉。
挽待制許先生  其一 員興宗 
尚憶西方守，輸忠北斗邊。疲氓千里裕，破竈萬家煙。桃李不言處，虎狼今滿廛。傳聞澈泉淚，半在蜀南偏。
挽待制許先生  其二 員興宗 
宣室來何暮，都門價已喧。皂囊說二六，白髮任三千。國老躬爲地，羣飛哭刺天。門扃許見否，真氣閟元泉。
挽待制許先生  其三 員興宗 
衛幕昔年開，西英續續來。諸公叅牧政，愧我忝書臺。徃事風流盡，於今志念灰。侯芭萬感集，空抱報恩顋。
哭劉夷叔  其一 員興宗 
迥迥江湖興，乾坤墮渺茫。近傳行在信，爲報故人亡。蓮社今誰繼，詩壇竟不昌。無家成句法，佇立泣斜陽。
哭劉夷叔  其二 員興宗 
何人言曠遠，吾子了希微。幸有青雲志，如何白骨歸。空江流蜀恨，哀雁帖雲飛。若箇情親者，滄洲有願違。
哭黄省元貢  其一 員興宗 
故國地靈處，人文天意深。公從捫膝子，句亦掉頭吟。白雪雙歌斷，歸雲無路尋。祈招渾簡遠，我念正愔愔。
哭黄省元貢  其二 員興宗 
惜昔豺狼路，喧卑燕雀羣。誰歟非楚咻，何者避秦人。黄卷中如律，青雲斷後塵。幼安湖海趣，百世不荆榛。
挽范通直 員興宗 
羈遊不記春，書劍老風塵。爲問長頭事，無踰四乳人。青衫經濟念，白髮苦吟身。尚想忠文舊，天涯淚滿巾。
壽虞丞相  其一 員興宗 
今年輔相得真儒，和氣融融慶曆初。一柱擎天隆廟社，三邊無地著兵車。功名入手歸談笑，操畧隨時自卷舒。萬歲千秋臣主願，未饒兩紀說中書。
壽虞丞相  其二 員興宗 
敬捧仙家九醖觴，試將窺管述鉛黄。功名采石乾坤大，議論襄城日月長。收拾元勳歸鼎鼐，扶持公道起膏粱。敵人正爾咨年貌，莫放青青鬢染霜。
壽虞丞相  其三 員興宗 
海上三神絕地維，巨鼇移著劍峰西。山高自昔翔鸞鳳，人傑於今拔象犀。夢說已知箕尾近，生申還與嶽嵩齊。他年要作封留地，便覺峨眉氣象低。
壽虞丞相  其四 員興宗 
命圭相印錫元勳，天子龍飛第八春。昨夜老人推甲子，明朝寶牒換庚寅。壺中日月胚胎久，掌上乾坤把握新。二十四年黄閤樣，坐看霜雪到松筠。
壽虞丞相  其五 員興宗 
中使傳聲出禁闈，曉庭烏鵲繞簷飛。天香暗度金虬暖，詔墨遥迎彩鳳歸。四海每年歌詠滿，兩宮傳賀古今稀。殷勤更有南星極，長伴文昌拱太微。
壽虞丞相  其六 員興宗 
三邊騎火照桃林，髀骨渾驚歲月深。衮繡東征非有意，衣冠南渡不甘心。人皆穩步金懸印，公爲捐軀雪滿簪。將相勳名千古事，試將全傳細推尋。
壽虞丞相  其七 員興宗 
吐握勤勞只自卑，人希賓退欲歸時。一編燈火重簾靜，萬里關河夢枕欹。周召成名須保義，蕭曹何事盡規隨。維新造化今將始，魚躍鳶飛物物宜。
壽虞丞相  其八 員興宗 
千齡期運到如今，古佛更生願力深。鼎鑄萬方陶冶地，燈傳一點聖賢心。全機徑度曹溪水，大地同霑傅野霖。從此不須憂歲旱，桑麻處處樹陰陰。
壽虞丞相  其九 員興宗 
黄道初開御幄新，山呼動地聽絲綸。人間喜見新丞相，江上猶呼舊舍人。此事十年爭屈指，於今四海在洪鈞。調元別有無邊手，付與江山自在春。
壽虞丞相  其一○ 員興宗 
冠裳初集大明宮，祗倚堂堂廟柱雄。門外問年驚潞國，陣前克敵記萊公。肯穿豹尾趨南極，羣向螭頭拜下風。轉物工夫渾不動，折衝端在笑談中。
壽虞丞相  其一一 員興宗 
凌煙漫說古丹青，玉立堂堂聳大庭。仗內留班隆體貌，端門扈從看儀形。槐陰匝地中書靜，榆塞無憂外戶扃。乞與八荒安穩地，河沙一一是修齡。
壽虞丞相  其一二 員興宗 
此生恩地更何之，教育偏深未第時。舉世盡知牛馬走，從公看到鳳凰池。應憐弱質含春淺，豈是陽和變杏遲。願上君臣千萬壽，白頭東閣賦新詩。
次韻送鄧祭酒  其一 員興宗 
雪態垂垂鬢兩邊，官身底事厭蓬旋。秋風蒓鱠歸張子，春草池塘賦惠連。詩卷清思出冰玉，扁舟活計任湖天。南山得去初心遂，冷笑襄陽孟浩然。
次韻送鄧祭酒  其二 員興宗 
欲去未去重湖邊，贈公一言公即旋。念無三徑作陶令，好繼七人追少連。官路行持荷葉橐，清罇且趁菊花天。懸知投老護四印，到處南綦心嗒然。
次韻送鄧祭酒  其三 員興宗 
我家西土官南邊，學省愁卧思言旋。羨公散吏一龍小，去卜真隠三龜連。賢哉復有大夫歎，倦矣羞題刺史天。作惱岷峨限牛斗，夢魂相值意翛然。
次韻送鄧祭酒  其四 員興宗  西湖
去去不憂豺虎邊，陽關幾作絮飛旋。揮金將對父老語，鋤豆勿遣根株連。閉目時教風掃地，沉心大似水涵天。西湖淡粧君念否，十客何時十指然。
知郡前日見過顧念雨霪不止蓋苗而未穟頻雨者嘉生之祥也繼此真可以止矣因賦二篇拜呈  其一 員興宗 
東田水决西田流，十日雨汁少日休。勿厭唾金夜縷縷，準擬炊玉秋浮浮。我欣清腸免牛吼，坐快赤子非魚頭。社鬼豚蹄政浪得，使君端是監河侯。
知郡前日見過顧念雨霪不止蓋苗而未穟頻雨者嘉生之祥也繼此真可以止矣因賦二篇拜呈  其二 員興宗 
欲墮之雨天垂垂，三山容態無定姿。隴邊風回香作餌，頭上雲黑疑催詩。粘壁蝸牛心得計，沸天蚊豹口何施。請占錦繡紋開後，勿把琉璃鍾自持。
用子文韻呈李參議彥澤  其一 員興宗 
行殿青冥天盡頭，草間祇解老伊周。中吳誰命虎牙將，重趙幾成牛後羞。君去忘家勿忘國，我悲非劍亦非緱。動容乞予功名地，不作西南斗樣州。
用子文韻呈李參議彥澤  其二 員興宗 
驅車翻蓋電非追，有客有客公門馳。雙鴻西至一書墮，五馬南邊三峽遲。况值神傾意豁士，無愁歲暮日斜時。張眸指注話鄉國，爲說兩川猶漏巵。
賀陽帥  其一 員興宗 
使節西來快舊遊，淳和一洗蜀鵑愁。文章星斗三千帙，號令風雷六十州。北虜竚瞻司馬相，南夷祇畏卧龍侯。願君翻出調元手，萬億春兮萬億秋。
賀陽帥  其二 員興宗 
西掖北門明辯餘，道家豈與法家殊。父爲鴻漸子鵬舉，兄是龍駒弟鳳雛。金版六韜回地軸，玉衡七政總天樞。誰知左相兵刑外，草就歌詩頌有虞。
雲安贈張殿直 員興宗 
旅愁不放上雙眉，倚杖長吟李杜詩。虎膽狼心須畏伏，鳳肌鶴骨恣詼奇。章非索海無成日，句想穿天有得時。珍重公孫才力健，著鞭努力看追隨。
送張郎中出守潼川 員興宗 
亭築休休未作難，晚因觀物遂觀瀾。不賒日月霑新渥，肯對星辰戀舊官。龜策幽幽餘處索，牛頭衮衮靜中看。杜鵑口血老臣淚，勿信東川甫也歎。
與利州守  其一 員興宗 
一襟和氣敵春陽，教本寬仁鎮益昌。未問禁中留召畢，且欣劍外得龔黄。奔馳蜀道三千遠，控制秦關百二强。况是太平今有象，邊城處處樂耕桑。
與利州守  其二 員興宗 
劍關雲棧蜀西頭，公在平川最上流。五百里中爲甸服，一千年裏作賢侯。城烏想爾齊師遁，邊馬從他魏使愁。燕寢凝香無所事，姓名料想覆金甌。
與利州守  其三 員興宗 
夙稱無盡老先生，况復鄉賢繼踵榮。和氣四時調玉燭，德輝千里照金城。羣歌太守來何暮，細數長安去幾程。仰察帝心應有在，時分台曜近周京。
和何知郡子文跨鼇觀燈 員興宗 
山中勝踐蜀中稀，炯炯鼇頭吐火齊。牛斗下流明夜徑，蟾輪飛窟墮山西。諸公泛泛千觴穩，我夢蘧蘧一蝶迷。異日端門千仗散，也能擁首聽朝鷄。
送喻志夫登第西歸 員興宗 
羨翁詩禮飽丘園，况有諸孫名義傳。得雨蛟龍勢逐逐，接翰鳬鳳聲聯聯。靈明入地含一笑，癡客問天今九年。合沓高名吉人後，會題影響疊前篇。
遊西林寺 員興宗 
寺外青驄擁月題，寺中笑語逐雲低。不知春色老不老，來訪禪林西復西。心地虛明簷外竹，舌聲長廣眼前溪。幽尋寓我清凉境，何必羈愁念故棲。
遊湖 員興宗 
湖光無礙雨溟濛，且任蘭橈去路通。珍重羣仙三日約，忍教春色二分空。人言羈思鷗前破，天遣清樽我輩同。笑指城闉倦歸思，晚晴對起舞雩風。
壽李巽岩 員興宗 
烏衣巷陌盡清閒，鸞鶴飄然任往還。九棘三槐前魯國，一椿五桂老燕山。姓名玉笈琅函上，班次珠宮貝闕間。數百年來傳洛學，儘從尹喜望秦關。
壽張母 員興宗 
楚玉騷頭雲錦裳，天然智術自成章。仙娥宮裏香風遠，慈姥巖前慧日長。良夜北陰循軌革，清秋西母薦壺觴。願言桐桂皆蕭呂，葉數宏開八九行。
六月初雨中渡西湖因至道人庵燒佛香略憩靈隠與鄉僧同啜茶乘晚以歸  其一 員興宗  西湖
獵獵風欹袖，垂垂雨打船。最憐荷似屋，不障水如天。
六月初雨中渡西湖因至道人庵燒佛香略憩靈隠與鄉僧同啜茶乘晚以歸  其二 員興宗  西湖
溪頭斷續雨，松下送迎僧。世境不到處，心融意自澄。
六月初雨中渡西湖因至道人庵燒佛香略憩靈隠與鄉僧同啜茶乘晚以歸  其三 員興宗  西湖
久困塵埃夢，暫隨香火緣。栖鴉急殘照，我亦踏歸船。
燕居 員興宗 
今我非故我，行禪坐亦禪。送風當八面，一鉢老三川。
新灘險惡不可前遂出乘灘下舟作詩送灘上舟 員興宗 
水面數千里，頼公託此身。如何阻惡灘，與我爲參辰。
代舟答 員興宗 
我實假衆力，送君遊蠻荆。灘危不可前，徒有濟川名。
再送舟 員興宗 
公非不通險，任重載者淺。此去荷責輕，又得先歸便。
舟再答 員興宗 
此去責雖輕，恐爲商賈資。細瓷枉壓我，使我成徇私。
木樨花二首  其一 員興宗 
承露珠微微，弄態金淺淺。秋風一披拂，清意忽作遠。
木樨花二首  其二 員興宗 
山空花更幽，日透香自永。只欠欹月梅，同汝弄疎影。
和何知郡子文冬日即事 員興宗 
甲觀吾何事，丁年歲又周。霜餘一尊在，梅過百花羞。
上許大卿  其一 員興宗 
因嗟零落栖遲客，舊注聱牙詰屈書。脚踏紅塵愧泉石，身無清夢到蓬壺。
上許大卿  其二 員興宗 
晴霧青冥馬首來，道逢雙劍倚天開。北軒賦就含經緯，斗覺靈光氣象推。
病中春盡言懷 員興宗 
萬象無涯春有涯，愁腸幾逐夢魂賒。解吟整整堂堂句，勝看紅紅白白花。
往省隴阡遭雨有感 員興宗 
村煙漸稀村徑失，山雨或過山花泣。此身浩浩幾轉蓬，此口離離當掛壁。
走筆送王省幹 員興宗 
秦樹青冥馬首來，路逢雙劍倚天開。江山細入騷人眼，好带詩囊古錦迴。
遣興十首  其一 員興宗 
好在青山成獨往，無端赤縣擁清曹。會須披草對田叟，豈問無豪即易高。
遣興十首  其二 員興宗 
閉門不出我何爲，詞之洽矣昌其詩。暗邊沈謝可摸索，高處曹劉任指揮。
遣興十首  其三 員興宗 
月鍜便驅詩入社，年侵何頼酒爲徒。而今便作顧夫子，白絹搭頭閒著書。
遣興十首  其四 員興宗 
文到黄初掃地無，我輩乃欲窺唐虞。崇崇筆冢遽如許，劫劫饑坑有是夫。
遣興十首  其五 員興宗 
草色當階綠漸侵，我觀物化豈無心。風軒納絮春無頼，雨屋關愁夜不禁。
遣興十首  其六 員興宗 
牆外遥峯列黛眉，堂開尚友好棲遲。且栽筠篠成千箇，與管烟霞當一司。
遣興十首  其七 員興宗 
手弄茶月玉川子，腸入詩星賈浪仙。寒吟苦飲息萬動，兩公等是區中賢。
遣興十首  其八 員興宗 
陝府東郊魏仲先，曾言無事小神仙。而今懶殘渾到我，去子百年仍著鞭。
遣興十首  其九 員興宗 
一秋病暑暑纔退，終日倦書書不翻。生怕朝衫誇若若，且容居士號閑閑。
遣興十首  其一○ 員興宗 
舍南百尺樹駭綠，籬外一梢梅破春。不須訪我伶俜事，儘有幽花料理人。
題峴山圖 員興宗 
樽俎當年緩带公，山月自高亭自遠。榮榮枯枯幾晉餘，世外蓬萊忽清淺。
題灞橋圖 員興宗 
百篇醉倒長安市，古今只數騎鯨李。何事騎馿踏玉沙，詩叟一寒乃如此。
春事已深終日坐忘有感 員興宗 
靜中我不記吾誰，戶外春摇百卉腓。何處聖賢留箇箇，勿喧孔老競師師。
江頭送別  其一 員興宗 
別語離離風作惡，羈情滾滾江何盡。石頭路滑好一驅，入境遲公提正令。
江頭送別  其二 員興宗 
乙夜覽奏天震動，甲科除郎君等閒。玉堂再至不小却，語邊勿惜鬢毛斑。
白雲洞  其一 員興宗 
我有孤心寓白雲，白雲起處自心親。白衣蒼狗今休問，且伴研朱點易人。
白雲洞  其二 員興宗  太湖
歸巖無定出無心，過客從何議淺深。只欠太湖三萬頃，吞空不許世塵侵。
石照 員興宗 
吳中市井漢淮陰，落拓錢郎用意深。希世異人人不識，却因頑石遂知音。
題普慈官舍竹軒 員興宗 
一生憫憫寄儒冠，客路羈愁特地寒。擬倩幽梅當供給，旋添疎竹報平安。
虎丘生公說法堂 員興宗 
折天一徑入林幽，亂石牙牙蹲虎丘。不爲生公夜點首，世間般若自頭頭。
贈金山老 員興宗 
一鈴自語風薄林，千濤夜湧月翻金。寺內何人口生醭，阿師政爾息深深。
距西湖五里至白塔院名藍連五六最幽絕云 員興宗  西湖
清流汩汩樹斜斜，勝地金山底處家。總是光明拳下路，任人擊竹笑桃花。
偶經西湖林逋故宅四聖觀見旁畜野鶴立草徑對之蕭然有懷  其一 員興宗  西湖
未分幽容相料理，只緣老子合婆娑。此中琢句出氷玉，曾吸湖光奈爾何。
偶經西湖林逋故宅四聖觀見旁畜野鶴立草徑對之蕭然有懷  其二 員興宗  西湖
霜草深披野徑開，幽情端有鶴相媒。筆椽擬欲題三尺，悔欠一龜行李來。
再往上竺遊渡西湖忽晴忽雨凄然有感  其一 員興宗  西湖
湖頭接城城滿煙，湖尾亂樹昏連連。從前觸境關心事，萬里橋邊家可憐。
再往上竺遊渡西湖忽晴忽雨凄然有感  其二 員興宗  西湖
乍濃乍散後前雨，相笑相迎來往舟。四山眩轉我作惡，不慣長湖生許愁。
遊凌雲寺 員興宗 
半日緣雲看九峯，江狂樹怪滿雙瞳。可憐玉磬僧廊下，未奏一聲郊廟中。
射潮 員興宗 
望中劈箭度輕篙，誰省儂家意氣豪。潮落潮生不關汝，三吳是處有風濤。
秋中再至西湖荷花半殘凄然有後時之歎縱步投夜歸城中  其一 員興宗  西湖
未暇鷗前弄清泚，都緣帽底踏黄埃。荷花浄盡有底急，不待商量細細開。
秋中再至西湖荷花半殘凄然有後時之歎縱步投夜歸城中  其二 員興宗  西湖
禁當芳意忽蟬噪，張主客愁惟雁聲。頼有清沂舞雩態，湖窮却與月同行。
送王檢討年丈以足疾辭歸天台  其一 員興宗 
孤心琳宇事無事，再拜玉門山上山。重至玉堂合小却，好抽金匱爲重刪。
送王檢討年丈以足疾辭歸天台  其二 員興宗 
天台真人分天章，曾爲詩翁掃粃糠。公過故山忽呼出，物從衆昧視荒荒。
送王檢討年丈以足疾辭歸天台  其三 員興宗 
幽情不作宦情薄，衆足羣知尊足存。收拾青鞋聊示病，踏鯤却遍水雲村。
李太白古風高奇或曰能促爲竹枝歌體何如戲促李歌爲數章  其一 員興宗 
黄河溟溟日落海，逝川流光不相待。春容去我秋髮衰，擬欲餐霞駐光彩。
李太白古風高奇或曰能促爲竹枝歌體何如戲促李歌爲數章  其二 員興宗 
天津三月桃與李，朝能斷腸暮流水。綠珠黄犬悲相續，何如湖海鴟夷子。
李太白古風高奇或曰能促爲竹枝歌體何如戲促李歌爲數章  其三 員興宗 
郢客遺音飛上天，誰歌此曲誰爲傳。但聞色聲紛唱和，使我默歎心悽然。
李太白古風高奇或曰能促爲竹枝歌體何如戲促李歌爲數章  其四 員興宗 
鄭客入關行未已，逢人見謂祖龍死。秦人竟去無來蹤，千載桃源隔流水。
隆州  其一 員興宗 
有客張陵曾寓此，仙乎仙乎生實死。鴻名制作往事空，盛蹟今應頌天子。
隆州  其二 員興宗 
笑殺丹淵吐語輕，山城都不似川城。不知禁路春風透，幾放溪山照眼明。
隆州  其三 員興宗 
衆山環環萬山過，駢首三峯當道卧。鬭分蛇鼠舊何人，繪入麒麟今幾箇。
隆州  其四 員興宗 
語我馮公有味哉，巨靈恰續斷鼇回。從今東道君公貴，免喚西州市令來。
贈休上人 員興宗 
碧眼不輸巖下電，清詩迸出隴頭瀧。何須更下牢關鐵，出沒無心月在江。
挽歸潁川喻夫人 員興宗 
夫人不訝容髮暮，八十解將盃酒度。不見歲寒今浩亭，花開花落悲行路。
清賢堂 員興宗 
夫子宦遊三十年，乞身歸老舊林泉。須知朝路抽簪後，不要鄉人負弩前。儒素生涯圖史富，官清門戶子孫賢。羨君此去渾無事，滿眼青山劍外天。
天府 員興宗 
淵淵西土，惟天之府。昔際大吏，以貙以虎。不寬如之何，民亦仇止。不儉如之何，人亦悴止。有羨其輸，有豐其橐。左公右卿，則覬我得。厥佐聯聯，乃翼乃前。嗟我君子，則噤不言。戾極而傾，疾用不寧。既殛既鉏，伊我皇明。皇曰西土，惟我有痌。其守自今，惟寬儉是庸。格其難頑，慰其嚬呻。皇言載恩，侯心載仁。孰是遠斯，而不率馴。瞻彼江梁，我民我阜。惟皇之德，惟侯之守。敢耻于詞，以詔不朽。
將軍樹 員興宗 
細馬輕裘緩緩歸，一樽原野亦光輝。如今更訝將軍樹，土木如何衣錦衣。
清風洞  其一 員興宗 
晚衝白鳥幾飛迴，夜度清猿一嘯哀。洞閟何人獲幽踐，可須高李共登臺。
清風洞  其二 員興宗 
萬壑森寒如潑水，也復蕭蕭吹醉耳。飛乘何處覓蓮萊，試喚茶顛玉川子。
朝霞洞  其一 員興宗 
欲落未落天疎星，東方作矣絳樓明。人間但眩長春洞，此地真如不夜城。
朝霞洞  其二 員興宗 
何事杯深若邀月，端有空明供眼纈。朝霞□合當朝餐，絕勝石髓堅如鐵。
尋春 陳豐 
盡日尋春不見春，杖藜踏破幾山雲。歸來試把梅花看，春在梅稍已十分。
春夜 徐蕆 
斜光月映紗窗小，美蔭雲連翠竹高。花露染成香地暖，隔簾輕吹晚騷騷。
漾花池 徐蕆 
咽咽聲殘吐水龍，玉爐煙斷寶樽空。窗前盡日無人到，只有荷花滿意紅。
題顔魯公祠 蔡柟  泰山
太師駡賊眼欲裂，由來大剛不獲闕。堂堂忠義八十年，與賊共生寧共滅。泰山可摧地可陷，不可奪者公之節。姦邪盧杞知不知，舌舐忠臣頭上血。
詠軍山 蔡柟 
遠岫迴環碧四圍，一峰清絕萬峰低。浮雲復作人間雨，天上長晴世不知。
題秋雨堂 蔡柟 
太宗之治萬國新，梯山航海來珠珍。當時寶藏盡充溢，暇日從容延近臣。君無驕吝臣不諂，博哉仁言吾所聞。乃知不能正君者，雖有議論徒紛紛。至今華堂扁秋雨，衮衮積善歸雲仍。誰能歲晚事斯語，堂中主人丞相孫。
題廣昌縣平西臺 蔡柟 
層臺跨青空，溪水出其側。千峰競神秀，萬里無限隔。王侯賢令尹，心匠巧經畫。平生不凡處，眼高四海窄。坐令荆棘場，化作山川國。登臨有勝集，而我非佳客。聽候妙談兵，四座皆辟易。冰霜繞牙齒，韜略貫胸臆。迺知杜元凱，不特有傳癖。風塵猶澒洞，早試平戎策。當沉峴山銘，更效燕然勒。
題崇覺寺 蔡柟 
溪雲障微陰，竹風消午暑。行窮紫翠間，金榜開梵宇。殘僧四五輩，衣破貌淳古。碧筒𣂏寒泉，屋角掛飛雨。高堂儼遺像，丹青爛圭且。當時立廊廟，兄弟皆接武。誰知百世士，今作一丘土。石麟卧斜陽，斷碣枕庭廡。悟此笑世人，微榮何足數。
登稽古閣晚眺 蔡柟 
簷外川原迥，煙中草樹微。山城暮吹角，客子淚沾衣。歲月經身老，行藏與願違。歸禽带落日，渺渺背人飛。
泊釣臺 蔡柟 
高臺百尺凌雲碧，維舟夜久霜月白。癭木窣窣摇枯藤，寒瀨潺潺落蒼石。先生退隠知幾年，漢家鐘鼎徒凌煙。高風千古磨不盡，山水照映長明鮮。我來俯仰慚羈旅，衝寒愁怕玄冬暮。此身不負白鷗盟，暫此遲留亦何預。起來搔首江茫茫，孤篷却逐雁隨陽。人生遊行豈易得，惟有此夕難相忘。
詠新荷 蔡柟 
朱欄橋下水平池，四面無風柳自垂。疑是水仙吟意懶，碧羅箋卷未題詩。
瀘江亭 虞允文 
映水林巒影顛倒，濟川舟楫勢崢嶸。東行萬里欲乘興，更待一篙春水生。
以筆墨送周子允發策玉堂 劉儀鳳 
腹囊英物吐長虹，翰墨區區有底功。也要同盟作旗鼓，三山直上一帆風。
詠范志玄 劉儀鳳 
誰家遊冶郎，闖首窺幽闥。但見臉如花，不知心似鐵。一夕變其軀，雪姿映雲髮。昔爲桃李姿，今作松篁節。
飲王龜齡瑞白堂秉燭觀跳珠分韻得珠字 劉儀鳳 
別來世故朝昏殊，相與言之汗模糊。兩翁得酒促坐席，感深念極氣欲蘇。籜龍亦解作水供，細繹尋丈如渴烏。衣巾生秋背毛豎，金石相印環佩趨。江山豪壯旁尊俎，醉中頻貫纍纍珠。此時一事復掛口，爲樂未竟成喑嗚。夔州憂民困湯火，潤澤有志無坦途。眼前焦熬十萬戶，欠伸戲笑皆霑濡。自操量鼓入官廩，不輸一錢分水符。讀書功名無表畔，久矣俗吏輕吾儒。
自歸州陸行至夔州  其一 劉儀鳳 
戶口村無幾，犁鋤力不堪。林荒樗櫟壽，月黑虎狼貪。幽絕雲眠穩，清閒谷飲甘。故山深未極，壤斷蓋茅庵。
自歸州陸行至夔州  其二 劉儀鳳 
曠野無人宿，危亭犯雨過。嶺雲堆屭贔，剎海現兜羅。酒觸秋懷壯，天留暮色多。不勝行役苦，裁入竹枝歌。
句 劉儀鳳 
嘉陵從東來，水上山突兀。松竹相蔽虧，煙霞互明滅。
和曾幾留客亭  其一 沈度 
汩汩多塵事，長懷鳩杖遊。每因門可款，豈爲醉相留。靜契竹林勝，幽非草樹秋。公今國耆艾，砥柱屹中流。
和曾幾留客亭  其二 沈度 
持節推仍世，林園記昔遊。深藏事幽討，長轡詎淹留。已見山無盜，欣同歲有秋。時容一嘯詠，竊比晉名流。
贈陳常翁 謝天民 
一經教子足三冬，議論孤高有孟公。學到內融多樂地，心無外慕自春風。我慚言偃絃歌化，君在周公禮樂中。三百三千煩指示，許誰蹊徑一源通。
殷仲堪讀書堂二首  其一 向子賁 
雲藏山色水連空，樓閣參差一望中。重作書臺繼前迹，幾回池上想遺風。
殷仲堪讀書堂二首  其二 向子賁 
山遶溪潭碧澗開，人言中有讀書堂。仲堪出處君休問，且對溪山酒一杯。
呈開善道謙禪師 釋吳十三 
元來無縫罅，觸著便光輝。既是千金寶，何須彈雀兒。
句 曹泳 
偏宜滴漏春朝雨，尤近裴公盛德堂。
送曹泳 厲德斯 
斷尾雄雞不畏犧，憑依掇禍復何疑。八千里路新州瘴，歸骨中原是幾時。
觀古魚鳬城 孫松壽 
野寺依修竹，魚鳬迹半存。高城歸野壠，故國靄荒村。古意憑誰問，行人謾苦論。眼前興廢事，煙水又黄昏。
過張白雲先生故居 孫松壽 
世外煙霞未易期，可人平野淡秋曦。籃輿出郭夢差好，竹杖臨流意共遲。已覺此懷飛縹渺，不須明月問盈虧。仙翁騎鶴歸來否，舊隠林高綠更奇。
賦成都張氏蜀錦園  其一 孫松壽 
池南池北蜀宮春，紅濕花枝壓錦城。袖手縱觀花似笑，相看一脈話尤情。
賦成都張氏蜀錦園  其二 孫松壽 
乾坤開關記王春，劍閣崢嶸拱帝城。不許此花歸閬苑，錦臺南畔古今情。